স্টাফ রিপোর্টার: বোয়ালিয়া থানার এক উপ-পরিদর্শকের বাড়িতে বেড়াতে এসে তার কিশোরী শ্যালিকা আত্মহত্যা করেছে। ওই উপ-পরিদর্শকের নাম শামীম। নিহত কিশোররীর নাম মিতা (১৮)। গতকাল শনিবার বেলা ১২টার দিকে বোয়ালিয়া থানা কোয়ার্টারে মিতা আত্মহত্যা করেন। তার বাড়ি পাবনার সুজানগর থানার সদর এলাকায়।  দুলাভাইয়ের  বাসায় কিশোরীর আত্মহত্যার কারণ নিয়ে রহস্যের সৃষ্টি হয়েছে।  বোয়ালিয়া থানার অফিসার ইনচার্জ (ওসি) শাহাদত হোসেন জানান, বেশ কয়েকদিন আগে মিতা তার দুলাভাই বোয়ালিয়া থানার উপ-পরিদর্শক শামীমের বাসায় বেড়াতে আসেন। এতোদিন ভালোই ছিলেন তিনি। গতকাল শনিবার মিতার বোন ও দুলাভাই শামীম বাজারে গেলে বাড়িতে বোনের মেয়ের সঙ্গে টিভি দেখছিলেন মিতা। মিতার ভাগ্নির উদ্বৃতি দিয়ে ওসি জানান, টিভি দেখার এক পর্যায়ে মিতার মোবাইলে কল আসে। এসময় মিতা কথা বলার সময় ফোনে রাগারাগি করে ঘরে গিয়ে ভেতর থেকে দরোজা লাগিয়ে দেয়। পরে ফ্যানের সাথে ওড়না পেচিয়ে  গলায় ফাঁস দেওয়া মিতার লাশ উদ্ধার করে পুলিশ। পুলিশের ধারণা, প্রেমঘটিত কোন বিষয় নিয়ে মিতা আত্মহত্যা করতে পারেন। তবে মোবাইল ফোনে কার সঙ্গে মিতা কথা বলেছিলো তার পরিচয় উদ্ধারে পুলিশ কোন ভূমিকা নেয় নি। একটি সূত্র জানিয়েছে, মিতার আত্মহত্যার পেছনে অন্য কোন কারণ থাকতে পারে। সেই অন্য কারণ ঢাকতেই পুলিশ চেষ্টা করছে। সূত্রটি জানায়, যদি সত্যিই মিতা মোবাইল ফোনে কথা বলার পর আত্মহত্যা করতো, তাহলে পুলিশ তার মোবাইল ফোনের কললিষ্ট দেখে আত্মহত্যার প্ররোচনা দানকারীর বিরুদ্ধে ব্যবসা নিতো। কিন মিতা কার সাথে কথা বলে  আত্মহত্যার প্ররোচনা পেয়েছে পুলিশ তা খতিয়ে দেখার কোন কোন উদ্যোগ নেয় নি। এটা রহস্যজনক। সূত্রটি আরো জানিয়েছে, মিতার আত্মহত্যার পেছনে প্ররোচনা দানকারী হিসেবে তার দুলাভাই পুলিশের উপ-পরিদর্শক শামীমের হাত থাকতে পারে। আর এ কারণেই আত্মহত্যার পর প্রথমে মিতার লাশ ময়নাতদন্ত ছাড়াই তার দেশের বাড়িতে পাঠানোর চেষ্টা করা হয়। পরে যখন বিষয়টি জানাজানি হয়ে যায়, তখন নগরীর তালাইমারি এলাকা থেকে লাশ ফেরত এনে ময়না তদন্ত করা হয়। মিতার মোবাইলে কললিস্ট কেন দেখা হয়নি জানতে চাইলে ওসি শাহাদত হোসেন জানান, আত্মহত্যার আগে মোবাইলের কললিস্ট সম্ভবত মুছে  গেছেন মিতা। তবে যদি তার পরিবারের পক্ষ থেকে দাবি করা হয় তাহলে মোবাইল ফোন কোম্পানির সাথে যোগাযোগ করে কললিস্ট দেখা হবে। এ ব্যাপারে বোয়ালিয়া থানায় একটি অপমৃত্যু মামলা হয়েছে।